als_Latn dik_Latn sag_Latn
Borovci: Vota nuk po arrin te adresa e votuesit
Kandidati për deputet nga radhët e LDK-së, Hazir Borovci, konsideron se vota nuk po arrin te adresa ku votuesi e ka adresuar.
Më poshtë po ju përcjellim reagimin e plotë të Borovcit:
Kisha kënaqësinë e veçantë që në kuadër të fushatës parazgjedhore, si kandidat i LDK-së për deputet në zgjedhjet parlamentare, të mësoj shumë nga kërkesat dhe nevojat e qytetarëve tanë në bisedat, takimet, tubimet e organizimet e shumta anekënd Kosovës.
Por, fatkeqësisht, epiteti demokratik i këtyre zgjedhjeve u lëndua dhe po vazhdon të lëndohet në procesin e numërimit të votave, me ç’ka, të dashur miq, vota nuk po arrin te adresa ku votuesi e ka adresuar, por, ajo po kalon, përmes komisionerëve, te një grup i të preferuarve politikë.
Përkundër kësaj, të dashur votues të mi, unë dua të ju falënderoj nga zemra për gjithë mbështetjen tuaj politike gjatë këtij procesi.
Kam besuar fuqishëm, se LDK si lëvizje gjithëkombëtare e themeluar në Kosovë, (e për të cilën kam dhënë kontributin tim intelektual që nga faza e parë e themelimit të nëndegës së parë të saj në Velani – Prishtinë), ka forcën, kurajën dhe integritetin moral që të mos lejojë cenimin e vullnetit të njëmendët të sovranit.
Me indinjatën time të thellë, dua të njoftoj opinionin se vota ime po cenohet rëndë, në mënyrë masive dhe sistematike në shumë qytete të Kosovës, madje në ato vendvotime ku jam plotësisht i sigurt dhe ku votuesit e mi edhe janë të gatshëm të e dëshmojnë katërçipërisht këtë.
Ndërsa, votuesit e mi e dinë se në zgjedhjet lokale, të zhvilluara vetëm disa muaj më parë, kam qenë asambleisti i dytë më i votuar në Asamblenë e Prishtinës, në zgjedhje këto ku votuesi ka pasur mundësi të votojë vetëm për një kandidat.
Të dashur qytetarë, vjedhja e votës është larg filozofisë politike rugoviane të etabluar tashmë si filozofi e paqes, e mirëkuptimit dhe e besimit të ndërsjellët qytetar, ndërsa gjithashtu është larg traditës sonë popullore të zhvilluar ndër shekuj për respektimin e besimit të dhënë.
Kam frikën, se, duke u përsëritur skema të tilla të vjedhjes masive të votës individuale, LDK po ikën me shpejtësi nga vlerat tradicionale dhe rrjedhimisht do e humb një pjesë të madhe të anëtarësisë së saj besnike, e cila i ka besuar LDK-së si një familje e shenjtë politike e kombëtare. Kjo të dashur qytetarë e rrezikon humbjen e kredibilitetit demokratik të kësaj partie me vlera te pakontestueshme në historinë më të re politike të popullit tonë.
Të dashur miq, kjo praktikë ogurzezë është shkatërruese për vlerat demokratike perëndimore për të cilat ne si shoqëri dhe si shtet aspirojmë ti arrijmë dhe ti përcaktojmë si themel të vlerave e besimeve tona politike. Nuk do të dëshiroja që LDK të ecën drejt rrugës së degradimit dhe diskredimit të tillë demokratik. LDK dhe fryma origjinale rugoviane e saj, thjeshtë nuk e meriton këtë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn